Miestne zastupiteľstvo mestskej časti Bratislava-Petržalka

Materiál na rokovanie Miestneho zastupiteľstva
mestskej časti Bratislava-Petržalka
dňa 4. marca 2008

Materiál číslo: 147/2008

K bodu:  Štatút bytu mladej rodiny

Predkladá:			Návrh uznesenia:

Marián Miškanin	Miestne zastupiteľstvo mestskej časti Bratislava-
prednosta	Petržalka
		
		s ch v a ľ u j e 
Prerokované:
	              Štatút bytu mladej rodiny 
v miestnej rade
dňa 19. 02. 2008

Spracovateľ:

Edita Jarošová
referentka bytového oddelenia

Dôvodová správa

Pristúpiť k realizácii projektu pomoci mladým rodinám zriadením tzv. Bytu mladej rodiny si vyžiadala súčasná situácia  na trhu s bytmi a v neposlednom rade aj bytová situácia v Petržalke. Mestská časť Bratislava-Petržalka( ďalej len „mestská časť“) v súčasnej dobe eviduje cca 1731 žiadostí o nájom bytu. Žiadateľmi o byt sú v prevažnej väčšine mladí ľudia, žijúci a vychovávajúci spolu deti buď v manželskom zväzku alebo ako tzv. druh a družka. Projekt s určitými obmenami, doplneniami a zmenami kopíruje projekt Domu mladej rodiny/ďalej len “Dom“/, ktorý s úspechom zaviedol prvý raz v roku 1994 Magistrát hlavného mesta SR Bratislavy, s poslednou úpravou štatútu v roku 2000.      
	Mestská časť v súčasnej dobe nemá žiadny takýto Dom a výhľadovo ani nerieši výstavbu takéhoto Domu, preto sme pristúpili k alternatívnemu riešeniu a to získaniu bytov pre projekt Bytu mladej rodiny( ďalej len „projekt“) vyčleňovaním z uvoľňovaných obecných bytov, najmä v obytnom dome na ul. M. Medveďovej č. 21, nie však z bytov v časti tzv. Domu z opatrovateľskou službou. Obytný dom na ul. M. Medveďovej č. 21 má spolu 245 malometrážnych bytov /jedno a dvoj garsónky/, z toho 124 bytov je v tzv. Dome s opatrovateľskou službou. Týmto si mestská časť uchová časť obecných bytov, o ktoré by inak prišla odpredajom obecných bytov, ktorý ešte v súčasnej dobe stále pokračuje, a tým by sa zbavila možnosti pomoci mladým rodinám, obyvateľom mestskej časti, ktorí si nedokážu z vlastných prostriedkov hneď zadovážiť primerané bývanie, ale sporia naň a bývanie v Byte by im pomohlo preklenúť obdobie do času, kým si budú môcť bytovú situáciu riešiť vlastnými silami a prostriedkami. Znamená to, že projekt sa zameriava na mladých ľudí, ktorí majú aktívnu snahu riešiť si bytovú situáciu /sú zamestnaní, majú stavebné sporenie/. V súčasnej dobe má mestská časť cca 900 obecných bytov.
	Obecné byty sa uvoľňujú prevažne po neplatičoch, ktorí zanechávajú byty značne zdevastované, keďže do ich údržby roky nijako neinvestovali.   
Uvedenie napr. garsónky do užívania schopného stavu stojí v súčasnej dobe cca 150 tis. Sk. 
Štatút Bytu mladej rodiny prerokovala miestna rada a 19. 02. 2008, sociálna a bytová komisia na svojom zasadnutí dňa 06. 02. 2008, stanovisko komisie tvorí prílohu č. 1 materiálu a finančná komisia dňa 18. 02. 2008, stanovisko komisie tvorí prílohu č. 2 materiálu.

Štatút
Bytu mladej rodiny

Článok 1

(1)	 Byt mladej rodiny(ďalej len „Byt“) je projekt pomoci mladým rodinám pri riešení problému bývania. Pomoc mladým rodinám sa uskutočňuje prenajímaním Bytov za podmienok určených týmto štatútom.
(2)	Byty z uvoľnených obecných bytov, predovšetkým v dome na ul. M. Medveďovej č. 21 v Bratislave, vyčleňuje starosta Mestskej časti Bratislava - Petržalka (ďalej len „starosta“).
(3)	Evidenciu Bytov vedie bytové oddelenie Miestneho úradu mestskej časti Bratislava -Petržalka (ďalej len „oddelenie“).

Článok 2

Správu Bytov zabezpečuje Bytový podnik Petržalka, s.r.o., Haanova 10, 852 23 Bratislava 5.  

Článok 3
Podmienky pre zaradenie do projektu

(1)	 Bývanie v Byte sa  poskytuje formou nájmu Bytu výlučne na dobu určitú.
(2)	Byty sa prenajímajú rodinám s maloletými deťmi (aj neúplným)1) ak ani jeden z manželov alebo rodičov nepresiahol vek 35 rokov v deň uzatvorenia zmluvy o nájme.
(3) Nájomcom Bytu sa môže stať rodina ak:	
a) ani jeden z nich nie je nájomcom, spoločným nájomcom, vlastníkom alebo podielovým vlastníkom bytu alebo rodinného domu; to neplatí ak preukáže, že nie je schopný zabezpečiť si bývanie v tejto nehnuteľnosti, 
b) aspoň jeden z manželov má  trvalý pobyt v Mestskej časti Bratislava-Petržalka najmenej päť rokov pred podaním žiadosti,
c)	obaja manželia majú v deň podania žiadosti a najmenej 6 mesiacov nepretržite pred dňom podpísania zmluvy o nájme zamestnanie alebo jeden z manželov alebo rodičov čerpá materskú dovolenku alebo podniká,
d)	príjem spoločne posudzovaných osôb je vyšší ako dvojnásobok životného minima,1)
e)	aspoň jeden z manželov alebo ďalších príslušníkov posudzovanej domácnosti je stavebným sporiteľom na základe zmluvy o stavebnom sporení podpísanej pred dňom podania žiadosti, 
f)	cieľová suma stavebného sporenia je minimálne 800 000,-Sk na posudzovanú domácnosť. Starosta môže upraviť výšku cieľovej sumy v závislosti   
	1. na miere inflácie
      	2. na vývoji cien bytov.
(4)	Ak starosta upraví výšku cieľovej sumy podľa ods. (3) písm. f),
a)	odporučí nájomcom Bytov  úpravu cieľovej sumy,
b)	primeraným spôsobom oznámi žiadateľom zmenu minimálnej cieľovej sumy v stavebnom sporení.

___________________________________________
1) Zákon č. 36/2005 Z.z. o rodine a o zmene a doplnení niektorých zákonov
2) Zákon č. 601/2003 Z.z. o životnom minime a o zmene a doplnení niektorých predpisov 

Článok 4
Žiadosti o nájom Bytu 

(1)	Žiadosť o nájom Bytu podávajú:
a)	manželia spoločne alebo
b)	ak je rodina neúplná, rodič, ktorý sa riadne  stará o svoje dieťa
(2) Žiadosť o nájom Bytu musí obsahovať:
a)	kópie občianskych preukazov /+ potvrdenie o pobyte v Petržalke ak je OP vydaný menej ako 5 rokov /,
b)	kópie rodných listov žiadateľov a ich detí, 
c)	kópiu sobášneho listu, prípadne kópiu právoplatného rozhodnutia súdu o rozvode manželstva alebo kópiu úmrtného listu, 
d)	potvrdenie o bytových pomeroch v mieste trvalého bydliska,
e)	potvrdenie o priemernom čistom mesačnom príjme /zo zamestnania, rodičovský príspevok, prídavky na dieťa, výživné, u živnostníka daňové priznanie za predchádzajúci kalendárny rok/,  
f)	potvrdenie o stavebnom sporení s cieľovou sumou 800 000,-Sk.
(3)	Písomné žiadosti o nájom Bytu a predĺženie nájmu Bytu a príslušnú agendu vybavuje oddelenie.
(4)	Žiadateľ je povinný oznamovať oddeleniu všetky zmeny údajov poskytnutých podľa odseku (2).
(5)	Žiadateľ je povinný každoročne k 1. aprílu aktualizovať svoju žiadosť v rozsahu podľa odseku (2), nesplnenie tejto povinnosti má za následok vyradenie žiadosti zo zoznamu žiadateľov. Aktualizovaná žiadosť sa primerane posudzuje podľa ods. (6) a (7).
(6)	Oddelenie po prijatí žiadosti preskúma jej úplnosť a v prípade potreby vyzve žiadateľa o doplnenie žiadosti, pričom na doplnenie žiadosti určí primeranú lehotu. Ak žiadateľ v stanovenej lehote žiadosť nedoplní, oddelenie žiadosť zamietne.
(7)	Oddelenie žiadateľovi po preskúmaní jeho žiadosti oznámi, či spĺňa podmienky pre nájom Bytu alebo ich nespĺňa. Žiadateľa, ktorý spĺňa podmienky pre nájom Bytu oddelenie zaradí do zoznamu žiadateľov /ďalej len “zoznam“/ o nájom Bytu a upozorní ho na povinnosť aktualizácie žiadosti podľa článku 4 ods. (5).

Článok 5
Osobitné ustanovenia o nájme Bytu

(1)Nájom Bytu sa poskytuje za týchto podmienok:
a)	nájomná zmluva sa uzatvára na dobu určitú,
a)	základnou dobou, na ktorú sa nájom poskytne, je jeden rok,
b)	Byt nájomcovi odovzdá prenajímateľ alebo jeho zástupca v užívania schopnom stave,
c)	výmena Bytu alebo prechod nájmu Bytu podľa § 706-708 Občianskeho zákonníka nie sú možné,
d)	po ukončení nájmu Bytu je nájomca povinný Byt odovzdať prenajímateľovi alebo jeho zástupcovi v užívania schopnom stave.
(2) Predĺženie nájmu nad dobu jedného roka je možné jednorazovo najviac na jeden rok, celkovo však na dobu 10 rokov za týchto podmienok:
a) nájomca preukáže nepretržité plnenie podmienok podľa článku 3 ods.(3), 

b)	nájomca neporušuje hrubým spôsobom alebo opakovane ustanovenia zmluvy o nájme Bytu.
(3)	Ak nájomca spĺňa podmienky podľa ods.(2), prenajímateľ dobu nájmu bytu o jeden rok predĺži. Ak počas doby nájmu Bytu zaniklo manželstvo nájomcu rozvodom alebo jeden z manželov dobrovoľne natrvalo opustil spoločnú domácnosť, pri riešení ďalšieho nájmu Bytu sa postupuje podľa článku 7 ods. (5).
(4)	Prenajímateľ predĺži dobu nájmu bytu na desiaty rok, ak
a) nájomca preukáže zmluvné zabezpečenie bývania po ukončení desiateho roku nájmu Bytu  a 
b) vinkuluje v prospech prenajímateľa zmluvnú pokutu vo výške 100 000,-Sk pre prípad neodovzdania prenajatého bytu najneskôr prvý pracovný deň po poslednom dni doby nájmu bytu prenajímateľovi alebo ním poverenej osobe.

Článok 6
Určenie nájomcu Bytu

(1)	Nájomcu Bytu určuje starosta zo zoznamu na základe odporučenia sociálnej a bytovej komisie  miestneho zastupiteľstva ( ďalej len „komisia“).
(2)	Nájomné zmluvy určeným nájomcom na základe určenia nájomcu podľa odseku (1) pripravuje oddelenie.
(3)	Zmluvu o nájme Bytu uzatvára starosta.
(4)	Zmluvy o predĺžení nájmu Bytu uzatvára starosta po prerokovaní v komisii.

Článok 7
Zánik nájmu Bytu 

(1)	Nájom Bytu zanikne uplynutím doby nájmu.
(2)	Pred uplynutím doby nájmu Bytu zanikne nájom Bytu na základe písomnej dohody prenajímateľa a nájomcu.
(3)	Ustanovením odseku (1) a (2) nie sú dotknuté výpovedné dôvody podľa § 711 Občianskeho zákonníka.
(4)	Mestská časť odstúpi od zmluvy o nájme Bytu, ak  
a) zanikne manželstvo nájomcov Bytu rozvodom, rozchodom alebo
b) nájomca získa iný byt do vlastníctva alebo nájmu a užívaniu tohto bytu nebránia závažné dôvody.
(5)	Ak mestská časť odstúpi od zmluvy o nájme Bytu podľa ods. (4) písm. a), je možné predmetný byt prenajať tomu z rodičov, ktorému boli zverené deti zo zaniknutého manželstva do  opatery. Predchádzajúca doba nájmu podľa článku (5) ods. (2) vrátane všetkých predĺžení sa v tomto prípade započítava.

Článok 8
Osobitné ustanovenia

	Oddelenie zabezpečí, aby sa tento štatút stal neoddeliteľnou súčasťou každej zmluvy o nájme Bytu. 

Článok 9

    	     Tento štatút nadobúda účinnosť dňom .............................

							

								Milan Ftáčnik
								    starosta

Príloha č. 1

 Stanovisko
zo zasadnutia sociálnej a bytovej komisie zo dňa 06. 02. 2008

K bodu: Štatút bytu mladej rodiny

Stanovisko
Sociálna a bytová komisia neodporúča Štatút bytu mladej rodiny schváliť. Členovia komisie sa nestotožnili s termínom „iný pár“.

Prítomní 
Anna Sotníková, Oľga Adamčiaková, Viera Palková, Rastislav Pavlík  
Dušan Smolka, Elena Králiková, Helena Stachová, Michal Novota

Hlasovanie 
za		3              
proti    		4        
zdržal sa    	1   

V Bratislave         06. 02. 2008                                               Mgr.Anna Sotníková
                                                                                                predsedníčka komisie     

Príloha č. 2

Stanovisko
finančnej komisie pri miestnom zastupiteľstve Bratislava-Petržalka zo dňa 18.02.2008

Prítomní: Mgr. Belohorec, Ing Vermeš, Ing. Plšek, MUDr. Janota PHD., CSc, Ing. Kocka

Neprítomní: Ing. Weissensteiner, Mgr. Bakerová-Dragúňová, p. Števove, Ing. Hanák

K bodu:
Štatút bytu mladej rodiny-návrh
Stanoviská:
1. Finančná komisia odporúča schváliť predložený materiál s tým, že žiada doplniť či tieto priestory podliehajú regulovanému nájmu a ak nie ako bude stanovená výška nájmu.
Hlasovanie:
Prítomní:  5
Za	  :  5
Proti      :  0
Zdržal sa: 0

2. Finančná komisia žiada materiál dopracovať o jasné a transparentné pravidlá prideľovania bytov, to znamená prepracovať čl. 6 bod 1 materiálu.
Hlasovanie:
Prítomní:  5
Za	  :  5
Proti      :  0
Zdržal sa: 0

V Bratislave 18.02.2008				Mgr. Michal Belohorec v.r.
							    predseda FK

Za správnosť: Ing. Lukáček